Il
prin ministri Peter Robinson e chei altris membris dal DUP che a
componevin il guvier compartecipât de Irlande dal Nord adun cul Sinn
Féin a àn decidût di tornâ a ocupâ i lôr puescj dopo des
dimissions fatis indenant in Setembar. La decision e je rivade dopo
de relazion presentade intal Parlament britanic de segretarie di stât
pe Irlande dal Nord su la ativitât dai grups paramilitârs inta
cheste part dal Ream Unît. I unioniscj si vevin gjavâts dal
esecutîf nordirlandês dopo che l’Esercit Republican Irlandês
(IRA) e il Sinn Féin a jerin stâts tirâts dentri intes
investigazions sul sassinament di doi ex membris dal moviment armât
irlandês. Intal rapuart elaborât de polizie e dai servizis segrets
britanics si dîs che la struture di comant dal IRA, ma ancje dai
moviments paramilitârs unioniscj, e je ancjemò in pîts ma e opere
dome cun mieçs pacifics e cence nissune intenzion di tornâ ae lote
armade. Personis che a àn fat part di chestis organizazions a
varessin inmò acès a armis e rapuarts cu la criminalitât comune,
ma si fevele di câs isolâts za al centri di ativitâts
investigativis. E cole cussì la operazion di delegjitimazion cuintri
dal Sinn Féin, organizazion politiche di riferiment pai republicans
irlandês, puartade indenant di ambients unioniscj.
Font:
BBC,
20/10/15
mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn zho_Hans unk